[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.7.2009

COM(2009) 367 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα ληφθεί στην επιτροπή συνεργασίας που συστάθηκε από τη συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου για την έκδοση της απόφασης γενικού χαρακτήρα («omnibus»)

ΑΙΤΙΟΛΟΓΙΚΗ ΕΚΘΕΣΗ

Την 1η Απριλίου 2002, ετέθη σε ισχύ η συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου[1].

Η επιτροπή συνεργασίας ΕΚ - Αγίου Μαρίνου, η οποία συστάθηκε δυνάμει του άρθρου 23 της συμφωνίας, συνήλθε στις Βρυξέλλες στις 12 Ιουλίου 2004. Αποφάσισε να ρυθμίσει μεταγενέστερα ορισμένα θέματα ποικίλου χαρακτήρα σε μία ενιαία απόφαση γενικής εφαρμογής, η οποία καλείται γενική απόφαση. Δεδομένου ότι όλα τα στοιχεία είναι πλέον διαθέσιμα, η απόφαση αυτή δύναται τώρα να συνταχθεί. Για να αποφευχθεί η σύγκληση νέας συνεδρίασης της επιτροπής, προτάθηκε ανταλλαγή επιστολών.

Η απόφαση αυτή θα μπορούσε επίσης να αποτελέσει τη νομική βάση ορισμένων πρακτικών που έχουν ήδη καθιερωθεί. Εξάλλου, θα επικαιροποιήσει ορισμένες διατάξεις της συμφωνίας.

Τα στοιχεία που αναφέρθηκαν προηγουμένως είναι τα ακόλουθα:

- Στο πλαίσιο της εφαρμογής της ενδιάμεσης συμφωνίας, εγκρίθηκαν δώδεκα αποφάσεις και μία δήλωση. Δυνάμει του άρθρου 19, η ενδιάμεση συμφωνία του 1992 έπαψε να εφαρμόζεται μόλις ετέθη σε ισχύ, τον Απρίλιο του 2002, η συμφωνία συνεργασίας και τελωνειακής ένωσης. Ωστόσο όλες οι αποφάσεις αναφέρονται στην ενδιάμεση συμφωνία και δεν υπάρχει καμία διάταξη ή δήλωση που ορίζει ρητά ότι εφαρμόζονται και στη σημερινή συμφωνία. Συνεπώς, για λόγους νομικής σαφήνειας, η γενική απόφαση θα πρέπει να περιλαμβάνει αναφορά σε αυτές τις αποφάσεις. Η απόφαση αριθ. 1/92 για τον εσωτερικό κανονισμό της επιτροπής συνεργασίας και οι αποφάσεις αριθ. 1/95 και 2/2000 σχετικά με τον κατάλογο των τελωνείων εξαιρούνται από αυτήν την υποχρέωση, δεδομένου ότι η γενική απόφαση έχει ιδίως ως αντικείμενο αυτά τα θέματα.

- Κατά την τελευταία συνεδρίαση της επιτροπής συνεργασίας, αποφασίστηκε να εκδοθεί ο εσωτερικός κανονισμός που προβλέπεται από την ενδιάμεση συμφωνία. Ο κανονισμός αυτός αντικατοπτρίζει το γενικό κανόνα.

- Ο Άγιος Μαρίνος συνδέθηκε με το δίκτυο πληροφορικής NCTS (νέο μηχανογραφημένο σύστημα διαμετακόμισης).

- Μετά την απόφαση αριθ. 2000/597/ΕΚ του Συμβουλίου για το σύστημα των ιδίων πόρων των Ευρωπαϊκών Κοινοτήτων, το ποσοστό 10 % των εξόδων είσπραξης αυξήθηκε σε 25 % που υπολογίζεται από την 1η Ιανουαρίου 2001.

- Ο κατάλογος των ιταλικών τελωνείων που αναφέρονται στο παράρτημα της απόφασης εγκρίθηκε από την Ιταλία και τον Άγιο Μαρίνο.

- Κατόπιν αιτήματος του Αγίου Μαρίνου, εισήχθη το στοιχείο CITES.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα ληφθεί στην επιτροπή συνεργασίας που συστάθηκε από τη συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου για την έκδοση της απόφασης γενικού χαρακτήρα («omnibus»)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2 δεύτερο εδάφιο,

τη συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου,

την πρόταση της Επιτροπής,

ΑΠΟΦΑΣΙΖΕΙ:

Άρθρο 1

Η θέση της Ευρωπαϊκής Κοινότητας στην επιτροπή συνεργασίας που συστάθηκε δυνάμει του άρθρου 23 της συμφωνίας συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου βασίζεται στο συνημμένο σχέδιο απόφασης της επιτροπής συνεργασίας.

Άρθρο 2

Η απόφαση της επιτροπής συνεργασίας θα δημοσιευτεί στην Επίσημη Εφημερίδα.

Για το Συμβούλιο

Ο Πρόεδρος

Σχέδιο

ΑΠΟΦΑΣΗ ΑΡΙΘ.° 1/2009 «OMNIBUS» ΤΗΣ ΕΠΙΤΡΟΠΗΣ ΣΥΝΕΡΓΑΣΙΑΣ ΕΕ – ΑΓΙΟΥ ΜΑΡΙΝΟΥ

της

για τη θέσπιση διαφόρων μέτρων εφαρμογής της συμφωνίας συνεργασίας και τελωνειακής ένωσης

Η ΕΠΙΤΡΟΠΗ ΣΥΝΕΡΓΑΣΙΑΣ ΕΕ – ΑΓΙΟΣ ΜΑΡΙΝΟΥ,

Έχοντας υπόψη:

τη συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου [2], και ιδίως το άρθρο 7 παράγραφος 2, το άρθρο 8 παράγραφος 3, το άρθρο 13 παράγραφος 2 και το άρθρο 23 παράγραφος 3,

Εκτιμώντας τα εξής:

1. Η συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου (εφεξής : «η συμφωνία») τέθηκε σε ισχύ την 1η Απριλίου 2002.

2. Κατά συνέπεια, έπαψε να εφαρμόζεται η ενδιάμεση συμφωνία εμπορίου και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου [3].

3. Απαιτείται από την επιτροπή συνεργασίας ΕΚ – Αγίου Μαρίνου (εφεξής: «η επιτροπή») να λάβει ορισμένες αποφάσεις για την ορθή εκτέλεση της συμφωνίας.

4. Το άρθρο 7 παράγραφος 2 της συμφωνίας προβλέπει ότι η επιτροπή διευκρινίζει τις κοινοτικές διατάξεις σχετικά με τη λειτουργία της τελωνειακής ένωσης. Λαμβανομένης υπόψη της ύπαρξης κοινοτικού τελωνειακού κώδικα καθώς και ότι, προς το παρόν, οι διατυπώσεις εκτελωνισμού διεκπεραιώνονται διαμέσου των κοινοτικών τελωνείων, δεν είναι αναγκαίο να καταρτιστεί λεπτομερής κατάλογος των εφαρμοστέων διατάξεων.

5. Η Δημοκρατία του Αγίου Μαρίνου είναι μέρος της σύμβασης διεθνούς εμπορίας ειδών της άγριας πανίδας και χλωρίδας που απειλούνται με εξαφάνιση (CITES)· η εφαρμογή της κοινοτικής νομοθεσίας σε αυτόν τον τομέα από τη Δημοκρατία του Αγίου Μαρίνου θα διευκολύνει την ορθή λειτουργία της τελωνειακής ένωσης που θεσπίζεται με τη συμφωνία.

6. Για να συμμορφωθεί με το άρθρο 6 παράγραφος 4 και το άρθρο 7 παράγραφος 1 της συμφωνίας, η Δημοκρατία του Αγίου Μαρίνου οφείλει να λάβει όλα τα αναγκαία μέτρα ώστε να εφαρμόζεται στο έδαφος της η κοινοτική κανονιστική ρύθμιση στον τομέα της επισιτιστικής ασφάλειας, καθώς και στον κτηνιατρικό και το φυτοϋγειονομικό τομέα, στο βαθμό που είναι αναγκαίος για την καλή λειτουργία της συμφωνίας. Θα πρέπει να καθιερωθεί διοικητική συνεργασία ώστε να διευκολυνθεί το έργο των αρχών της Δημοκρατίας του Αγίου Μαρίνου όσον αφορά αυτό το θέμα.

7. Στο παράρτημα ΙΙ της συμφωνίας απαριθμείται ο κατάλογος των τελωνείων που μπορούν να διεκπεραιώνουν τις διατυπώσεις εκτελωνισμού εξ ονόματος και για λογαριασμό της Δημοκρατίας του Αγίου Μαρίνου· δεδομένου ότι η Ιταλία και η Δημοκρατία του Αγίου Μαρίνου συμφώνησαν να διευρύνουν τον αριθμό των γραφείων, για να προωθήσουν την οικονομική ανάπτυξη, διευκολύνοντας τις εμπορικές συναλλαγές της Δημοκρατίας του Αγίου Μαρίνου με τις τρίτες χώρες, πρέπει να ενημερωθεί ο εν λόγω κατάλογος.

8. Οι αποφάσεις της επιτροπής συνεργασίας σχετικά με την τελωνειακή συνεργασία που θεσπίζονται δυνάμει της ενδιάμεσης συμφωνίας συνεχίζουν να είναι κατάλληλες. Είναι λοιπόν σκόπιμο να εξακολουθήσουν να ισχύουν.

9. Η επιτροπή συνεργασίας πρέπει να καθορίσει, σύμφωνα με το άρθρο 8 παράγραφος 3 στοιχείο β) της συμφωνίας, τις λεπτομέρειες σύμφωνα με τις οποίες τίθενται στη διάθεση της Δημοκρατίας του Αγίου Μαρίνου οι εισαγωγικοί δασμοί που εισπράττονται για λογαριασμό της· πρέπει να ευθυγραμμιστεί το ποσοστό που αφαιρείται για τα διοικητικά έξοδα με το ποσοστό που προβλέπεται στο άρθρο 2 παράγραφος 3 της απόφασης αριθ. 2000/597/ΕΚ του Συμβουλίου, της 29ης Σεπτεμβρίου 2000, για το σύστημα των ιδίων πόρων των Ευρωπαϊκών Κοινοτήτων [4],

ΑΠΟΦΑΣΙΖΕΙ:

Άρθρο 1

Εγκρίνεται ο εσωτερικός κανονισμός της επιτροπής συνεργασίας που εμφαίνεται στο παράρτημα Ι.

Άρθρο 2

Συγκροτείται επιτροπή τελωνειακής συνεργασίας που αναλαμβάνει ιδίως τη διασφάλιση της ορθής και ενιαίας εφαρμογής των τελωνειακών διατάξεων της συμφωνίας και η οποία λειτουργεί υπό την επιτροπή συνεργασίας.

Η επιτροπή τελωνειακής συνεργασίας απαρτίζεται, αφενός, από εμπειρογνώμονες τελωνειακούς της Κοινότητας και, αφετέρου, από τελωνειακούς εμπειρογνώμονες της Δημοκρατίας του Αγίου Μαρίνου. Η επιτροπή συνέρχεται υπό την εκ περιτροπής προεδρία ενός εκπροσώπου της Επιτροπής και ενός εκπροσώπου της Δημοκρατίας του Αγίου Μαρίνου. Ο εσωτερικός κανονισμός της επιτροπής συνεργασίας εφαρμόζεται, τηρουμένων των αναλογιών , στην επιτροπή τελωνειακής συνεργασίας.

Η επιτροπή τελωνειακής συνεργασίας ενημερώνει τακτικά την επιτροπή συνεργασίας σχετικά με όλες τις εργασίες της. Αυτές οι πληροφορίες και οι ανακοινώσεις πραγματοποιούνται μέσω της γραμματείας της επιτροπής συνεργασίας. Σε κάθε περίπτωση που προκύπτει ένα θέμα αρχής ή ερμηνείας της συμφωνίας, η επιτροπή τελωνειακής συνεργασίας πρέπει να προσφεύγει στην επιτροπή συνεργασίας.

Άρθρο 3

Η Δημοκρατία του Αγίου Μαρίνου εφαρμόζει την κοινοτική τελωνειακή νομοθεσία, όπως αυτή εφαρμόζεται στην Κοινότητα, και ιδίως τον κοινοτικό τελωνειακό κώδικα[5] και τις διατάξεις εφαρμογής του. Η Δημοκρατία του Αγίου Μαρίνου εφαρμόζει την κοινοτική νομοθεσία σχετικά με τη διεθνή εμπορία ειδών της άγριας πανίδας και χλωρίδας που απειλούνται με εξαφάνιση.

Για την εφαρμογή των ιδιαίτερων τελωνειακών καθεστώτων, όπως και για την εφαρμογή της νομοθεσίας σχετικά με τη διεθνή εμπορία ειδών της άγριας πανίδας και χλωρίδας που απειλούνται με εξαφάνιση, το τελωνειακό έδαφος της Κοινότητας και το έδαφος της Δημοκρατίας του Αγίου Μαρίνου θεωρούνται ως ενιαίο τελωνειακό έδαφος.

Άρθρο 4

Οι πρακτικές ρυθμίσεις για την εφαρμογή της κοινοτικής κανονιστικής ρύθμισης στον τομέα της επισιτιστικής ασφάλειας, καθώς και στον κτηνιατρικό ή φυτοϋγειονομικό τομέα καθορίζονται από τις υπηρεσίες της Επιτροπής και τις αρχές της Δημοκρατία του Αγίου Μαρίνου.

Άρθρο 5

Όταν μία κοινοτική διάταξη που οφείλει να εφαρμόσει η Δημοκρατία του Αγίου Μαρίνου, δυνάμει του άρθρου 7 παράγραφος 1 της συμφωνίας, στον τελωνειακό τομέα, στον τομέα της κοινής εμπορικής πολιτικής, στον τομέα της διεθνούς εμπορίας ειδών της άγριας πανίδας και χλωρίδας που απειλούνται με εξαφάνιση, στο γεωργικό τομέα ή στον τομέα της επισιτιστικής ασφάλειας, καθώς και στον κτηνιατρικό ή φυτοϋγειονομικό τομέα, προβλέπει ότι, για να ρυθμιστούν ορισμένες περιπτώσεις, πρέπει να ληφθεί απόφαση από την Επιτροπή των Ευρωπαϊκών Κοινοτήτων, η απόφαση αυτή λαμβάνεται από τις αρχές της Δημοκρατίας του Αγίου Μαρίνου κατόπιν συμφωνίας της Επιτροπής. Όταν μία τέτοια διάταξη προβλέπει ότι λαμβάνεται μία απόφαση ή πραγματοποιείται μία ανακοίνωση από ένα κράτος μέλος, η απόφαση αυτή λαμβάνεται και η κοινοποίηση πραγματοποιείται από τις αρχές της Δημοκρατίας του Αγίου Μαρίνου. Οι εν λόγω αρχές λαμβάνουν υπόψη τις γνώμες των κοινοτικών επιστημονικών επιτροπών και εμπνέονται κατά τη λήψη αυτών των αποφάσεων από τη νομολογία του Δικαστηρίου και την πρακτική που ακολουθείται από την Επιτροπή.

Άρθρο 6

1. Ο κατάλογος των κοινοτικών τελωνείων που είναι αρμόδια για τον εκτελωνισμό των εμπορευμάτων που προορίζονται για τη Δημοκρατία του Αγίου Μαρίνου και εμφαίνεται στο παράρτημα της συμφωνίας αντικαθίσταται από τον κατάλογο που εμφαίνεται στο παράρτημα II.

2. Οι πράξεις εκτελωνισμού σχετικά με την εξαγωγή μπορούν να πραγματοποιούνται σε όλα ιταλικά τελωνεία, με εξαίρεση τις διατυπώσεις :

- που πραγματοποιούνται στο πλαίσιο των οικονομικών τελωνειακών καθεστώτων,

- που αφορούν εξαγωγές όπλων, έργων τέχνης, προδρόμων ουσιών και προϊόντων διπλής χρήσης,

που γίνονται υποχρεωτικώς στα γραφεία και στα τμήματα που απαριθμούνται στο παράρτημα II.

Άρθρο 7

Οι λεπτομέρειες σύμφωνα με τις οποίες τίθενται στη διάθεση του δημοσίου ταμείου του Αγίου Μαρίνου οι εισαγωγικοί δασμοί που εισπράττονται από την Κοινότητα για λογαριασμό της Δημοκρατίας του Αγίου Μαρίνου εμφαίνονται στο παράρτημα III.

Άρθρο 8

1. Η απόφαση αριθ. 3/92 της επιτροπής συνεργασίας ΕΚ – Αγίου Μαρίνου της 22ας Δεκεμβρίου 1992, σχετικά με τις λεπτομέρειες εφαρμογής της αμοιβαίας βοήθειας που προβλέπεται στο άρθρο 13 της ενδιάμεσης συμφωνίας μεταξύ της Κοινότητας και της Δημοκρατίας του Αγίου Μαρίνου[6], παραμένει σε ισχύ και αποτελεί εφαρμογή του άρθρου 23 παράγραφος 8 της συμφωνίας.

2. Η απόφαση αριθ. 4/92 της επιτροπής συνεργασίας ΕΚ – Αγίου Μαρίνου, της 22ας Δεκεμβρίου1992, σχετικά με ορισμένες μεθόδους διοικητικής συνεργασίας για την εφαρμογή της ενδιάμεσης συμφωνίας και για διαδικασία επαναποστολής εμπορευμάτων προς τη Δημοκρατία του Αγίου Μαρίνου [7], όπως τροποποιήθηκε από την απόφαση αριθ. 1/2002 της επιτροπής συνεργασίας ΕΚ – Αγίου Μαρίνου της 22ας Μαρτίου 2002 [8], παραμένει σε ισχύ και αποτελεί εφαρμογή του άρθρου 8 παράγραφος 3 στοιχεία α) και γ) και 23 παράγραφος 8 της συμφωνίας.

Η παρούσα απόφαση αρχίζει να ισχύει την …...

……………….. ………………

Για την επιτροπή συνεργασίας

Ο Πρόεδρος

ΠΑΡΑΡΤΗΜΑ I

Εσωτερικός κανονισμός της επιτροπής συνεργασίας ΕΚ – Αγίου Μαρίνου

Άρθρο 1

Η προεδρία της επιτροπής συνεργασίας ασκείται εκ περιτροπής για διάρκεια έξι μηνών ως εξής :

- από την 1η Ιανουαρίου έως τις 30 Ιουνίου από έναν εκπρόσωπο της Κοινότητας·

- από την 1η Ιουλίου έως τις 31 Δεκεμβρίου από έναν εκπρόσωπο της Δημοκρατίας του Αγίου Μαρίνου.

Άρθρο 2

Ο πρόεδρος της επιτροπής συνεργασίας καθορίζει, αφού λάβει τη συμφωνία των δύο αντιπροσωπειών, την ημερομηνία και τον τόπο των συνεδριάσεων. Οι συνεδριάσεις πραγματοποιούνται εκ περιτροπής στις Βρυξέλλες ή στον Άγιο Μαρίνο.

Άρθρο 3

Πριν από κάθε συνεδρίαση, γνωστοποιείται στον πρόεδρο η προβλεπόμενη σύνθεση κάθε αντιπροσωπείας.

Άρθρο 4

Ο πρόεδρος καταρτίζει την προσωρινή ημερήσια διάταξη κάθε συνεδρίασης. Η ημερήσια διάταξη αποστέλλεται στις δύο αντιπροσωπείες τουλάχιστον 15 ημέρες πριν από την έναρξη της συνεδρίασης.

Η προσωρινή ημερήσια διάταξη περιλαμβάνει τα σημεία για τα οποία αποστέλλεται η τεκμηρίωση στις δύο αντιπροσωπείες το αργότερο κατά την ημερομηνία αποστολής αυτής της ημερήσιας διάταξης.

Ο πρόεδρος μπορεί να συντομεύσει, σε συμφωνία με τις δύο αντιπροσωπείες, τις προθεσμίες που προβλέπονται στα προηγούμενα εδάφια για να λάβει υπόψη τις ανάγκες μιας συγκεκριμένης περίπτωσης.

Η ημερήσια διάταξη εγκρίνεται από την επιτροπή συνεργασίας κατά την έναρξη κάθε συνεδρίασης. Η εγγραφή στην ημερήσια διάταξη ενός άλλου σημείου από αυτά που αναφέρονται στην προσωρινή ημερήσια διάταξη εγκρίνεται με τη συμφωνία της Κοινότητας αφενός, και της Δημοκρατίας του Αγίου Μαρίνου, αφετέρου.

Άρθρο 5

Εκτός αντίθετης απόφασης, οι συνεδριάσεις της επιτροπής δεν είναι δημόσιες.

Με την επιφύλαξη άλλων εφαρμοστέων διατάξεων, οι αποφάσεις της επιτροπής συνεργασίας καλύπτονται από το επαγγελματικό απόρρητο, εφόσον η ίδια η επιτροπή δεν λάβει διαφορετική απόφαση.

Άρθρο 6

Οι αποφάσεις της επιτροπής συνεργασίας μπορούν να λαμβάνονται με γραπτή διαδικασία, εάν η Κοινότητα και η Δημοκρατία του Αγίου Μαρίνου είναι σύμφωνες.

Άρθρο 7

Οι πράξεις που εκδίδει η επιτροπή συνεργασίας υπογράφονται από τον πρόεδρο.

Άρθρο 8

Οι συστάσεις και οι αποφάσεις της επιτροπής συνεργασίας, κατά την έννοια του άρθρου 23 της συμφωνίας φέρουν τον τίτλο « σύσταση » ή « απόφαση » ακολουθούμενο από αύξοντα αριθμό και αναφορά του θέματος τους.

Οι συστάσεις και αποφάσεις της επιτροπής συνεργασίας κοινοποιούνται στους παραλήπτες που αναφέρονται στο κατωτέρω άρθρο 10.

Άρθρο 9

Τα συνοπτικά συμπεράσματα που εγκρίθηκαν από την επιτροπή συνεργασίας συντάσσονται με κοινή συμφωνία.

Ένας υπάλληλος της Κοινότητας και ένας υπάλληλος της Δημοκρατίας του Αγίου Μαρίνου ασκούν από κοινού τα καθήκοντα της γραμματείας.

Άρθρο 10

Όλες οι ανακοινώσεις του προέδρου που προβλέπονται στον παρόντα εσωτερικό κανονισμό απευθύνονται στην Επιτροπή και στη Δημοκρατία του Αγίου Μαρίνου.

Άρθρο 11

Τα συμβαλλόμενα μέρη αναλαμβάνουν τις δαπάνες που συνεπάγεται η συμμετοχή τους στις συνεδριάσεις της επιτροπής συνεργασίας, τόσο όσον αφορά τα έξοδα προσωπικού, ταξιδίου και παραμονής όσο και τα έξοδα ταχυδρομείου και τηλεπικοινωνιών.

Οι δαπάνες που συνδέονται με την υλική διοργάνωση των συνεδριάσεων (αίθουσες συνεδριάσεων, προμήθειες, κλπ.) αναλαμβάνονται αντίστοιχα από την Κοινότητα ή τη Δημοκρατία του Αγίου Μαρίνου ανάλογα με τον τόπο στον οποίο πραγματοποιείται η συνεδρίαση.

Άρθρο 12

Οι επίσημες γλώσσες της επιτροπής συνεργασίας είναι οι επίσημες γλώσσες της Ευρωπαϊκής Κοινότητας.

Άρθρο 13

Η αλληλογραφία που προορίζεται για την επιτροπή συνεργασίας απευθύνεται στον πρόεδρό της, στη γραμματεία της επιτροπής συνεργασίας, στη διεύθυνση της Επιτροπής των Ευρωπαϊκών Κοινοτήτων.

ΠΑΡΑΡΤΗΜΑ II

Κατάλογος των κοινοτικών τελωνείων που είναι αρμόδια για τον εκτελωνισμό των εμπορευμάτων

- ANCONA Circoscrizione Doganale di Ancona, Ufficio Stazione Marittima, Sezione Aeroporto di Falconara,

- BOLOGNA Dogana aeroporto Guglielmo Marconi, Borgo Panigale, e sezione pacchi postali

- FORLI Centrale, sezione aeroporto Ridolfi e sezione di Cesena,

- GENOVA Centrale, sezione arrivi mare e arrivi terra, sezione molo vecchio porto di Voltri, sezione porto Passo Nuovo, sezione magazzini generali Rivarolo e Genova aeroporto,

- GIOIA TAURO Ufficio delle Dogane di Gioia Tauro,

- LA SPEZIA Ufficio delle Dogane di La Spezia,

- LIVORNO Centrale e sezione porto industriale,

- MILANO II Dogana principale Somma Lombardo, Aeroporto Malpensa,

- ORIO AL SERIO Aeroporto,

- RAVENNA Centrale, sezione San Vitale e sezione Setramar,

- RIMINI Centrale e sezione aeroporto Miramare,

- ROMA II Centrale, sezione pacchi postali, sezione aerostazione merci Alitalia e sezione aeroporti di Roma,

- TARANTO Ufficio delle Dogane di Taranto,

- TRIESTE Centrale, sezioni di Punto Franco Nuovo, sezione Punto Franco Vecchio, sezione porto industriale e sezione pacchi postali,

- VENEZIA Circoscrizione doganale di Venezia, Sezione Interporto di Venezia, Sezione di Portogruaro.

ΠΑΡΑΡΤΗΜΑ III

Λεπτομέρειες για τη διάθεση στο δημόσιο ταμείο του Αγίου Μαρίνου των εισαγωγικών δασμών που εισπράττονται από την Κοινότητα για λογαριασμό της Δημοκρατίας του Αγίου Μαρίνου

Άρθρο 1

Όσον αφορά τη διαπίστωση, τον έλεγχο και τη διάθεση των εισαγωγικών δασμών που εισπράττονται για τα εμπορεύματα που προορίζονται για τον Άγιο Μαρίνο, εφαρμόζονται, τηρουμένων των αναλογιών, το άρθρο 3, το άρθρο 6 παράγραφος 1 παράγραφος 3 στοιχεία α) και β) και παράγραφος 4 πρώτο εδάφιο, το άρθρο 10 παράγραφος 1 και το άρθρο 17 παράγραφος 2 του κανονισμού (ΕΚ, Ευρατόμ) αριθ. 1150/2000 [9]. Εφαρμόζονται ιδίως οι ακόλουθες διατάξεις:

α) τα κράτη μέλη της Κοινότητας τηρούν, για τους εισαγωγικούς δασμούς που εισπράττονται επί των εμπορευμάτων που προορίζονται για τον Άγιο Μαρίνο, χωριστά λογιστικά βιβλία, πανομοιότυπα με αυτά που προβλέπονται για τους ιδίους πόρους των Κοινοτήτων στο άρθρο 6 παράγραφος 1 και παράγραφος 3 στοιχεία α) και β) του εν λόγω κανονισμού·

β) οι εισαγωγικοί δασμοί που συνδέονται με τα παραστατικά T2 SM ή T2L SM βεβαιώνονται από τα τελωνεία που αναφέρονται στο παράρτημα III της παρούσας απόφασης κατά τη στιγμή που λαμβάνονται υπόψη και καταχωρίζονται στα λογιστικά βιβλία που προβλέπονται στο στοιχείο α).

Σε περίπτωση που το αντίτυπο αριθ. 5 του παραστατικού T2 SM ή το αντίγραφο του παραστατικού T2L SM, δεόντως θεωρημένο από τις τελωνειακές αρχές της Δημοκρατίας του Αγίου Μαρίνου και το οποίο αποδεικνύει την άφιξη των εμπορευμάτων στον Άγιο Μαρίνο, δεν έχει προσκομιστεί μέσα σε προθεσμία τριών μηνών στο τελωνείο που το εξέδωσε, πραγματοποιείται διόρθωση στην αρχική εγγραφή των λογιστικών βιβλίων.

Στην περίπτωση αυτή, οι εισαγωγικοί δασμοί βεβαιώνονται ως ίδιοι πόροι της Κοινότητας και καταχωρίζονται στα λογιστικά βιβλία που προβλέπονται στο άρθρο 6 παράγραφος 3 στοιχείο α) του κανονισμού (ΕΚ, Ευρατόμ) αριθ. 1150/2000 ή, ενδεχομένως, στα χωριστά λογιστικά βιβλία που προβλέπονται στο στοιχείο β) της εν λόγω παραγράφου.

Η ίδια διαδικασία με την προαναφερόμενη εφαρμόζεται, τηρουμένων των αναλογιών, για παράγωγα προϊόντα ή για εμπορεύματα που διατίθενται στη φυσική τους κατάσταση στο εσωτερικό της επικράτειας του Αγίου Μαρίνου στο πλαίσιο του καθεστώτος τελειοποίησης προς επανεξαγωγή ή για τα εμπορεύματα για τα οποία γεννήθηκε τελωνειακή οφειλή στο πλαίσιο του καθεστώτος προσωρινής εισαγωγής·

γ) τα ενδιαφερόμενα κράτη μέλη διαβιβάζουν στην Επιτροπή, σύμφωνα με το άρθρο 6 παράγραφος 4 πρώτο εδάφιο του κανονισμού (ΕΚ, Ευρατόμ) αριθ. 1150/2000, λογιστικές καταστάσεις μαζί με εκείνες που αφορούν τους ιδίους πόρους. Οι καταστάσεις, οι οποίες καταρτίζονται με τον ίδιο τρόπο με τις καταστάσεις για τους ιδίους πόρους, αναφέρουν επίσης τα συνολικά ποσά των δασμών που εισπράχθηκαν σε κάθε τελωνείο·

δ) τα δικαιολογητικά έγγραφα φυλάσσονται σύμφωνα με το άρθρο 3 πρώτο και δεύτερο εδάφιο του κανονισμού (ΕΚ, Ευρατόμ) αριθ. 1150/2000. Τα δικαιολογητικά αυτά και τα δικαιολογητικά που αφορούν τους ιδίους πόρους ταξινομούνται χωριστά·

ε) οι διορθώσεις των δασμών που βεβαιώθηκαν ή των λογιστικών βιβλίων που πραγματοποιήθηκαν μετά την 31η Δεκεμβρίου του τρίτου έτους μετά το έτος που έγινε η αρχική βεβαίωση δεν λαμβάνονται υπόψη, εκτός όσον αφορά τα σημεία που κοινοποιήθηκαν κατ΄αυτήν την ημερομηνία το αργότερο είτε από την Επιτροπή είτε από ένα κράτος μέλος, είτε από τη Δημοκρατία του Αγίου Μαρίνου·

στ) εφαρμόζεται το άρθρο 18 του κανονισμού (ΕΚ, Ευρατόμ) αριθ. 1150/2000. Οι εν λόγω έλεγχοι αφορούν και τα έγγραφα που αποδεικνύουν την άφιξη των εμπορευμάτων στον Άγιο Μαρίνο και αναφέρονται στο σημείο β) του παρόντος άρθρου. Στους ελέγχους αυτούς μπορούν να συμμετέχουν οι εντεταλμένοι υπάλληλοι της Δημοκρατίας του Αγίου Μαρίνου·

ζ) τα ενδιαφερόμενα κράτη μέλη πιστώνουν το λογαριασμό της Επιτροπής που προβλέπεται στο άρθρο 9 του κανονισμού (ΕΚ, Ευρατόμ) αριθ. 1150/2000 εντός των προθεσμιών που αναφέρονται στο άρθρο 10 παράγραφος 1 και μετά από αφαίρεση των εξόδων είσπραξης, τις απαιτήσεις που είναι καταχωρισμένες στα λογιστικά βιβλία που προβλέπονται στο άρθρο 6 παράγραφος 3 στοιχεία α) και β).

Το ποσοστό των εισαγωγικών δασμών που εισπράττονται από την Κοινότητα για λογαριασμό της Δημοκρατίας του Αγίου Μαρίνου το οποίο μπορεί να αφαιρεθεί από την Κοινότητα στο πλαίσιο των εξόδων είσπραξης καθορίζεται σε 25 %·

η) τα κράτη μέλη απαλλάσσονται από την υποχρέωση να θέσουν στη διάθεση της Επιτροπής τα ποσά που αντιστοιχούν στις απαιτήσεις που βεβαιώθηκαν για τον Άγιο Μαρίνο μόλις τηρηθούν οι όροι που καθορίζονται στο άρθρο 17 παράγραφος 2 του κανονισμού (ΕΚ, Ευρατόμ) αριθ. 1150/2000.

Άρθρο 2

Εντός τριάντα ημερών από την κοινοποίηση κάθε εγγραφής εκ μέρους των κρατών μελών, η Επιτροπή καταβάλλει τα καταχωρισμένα ποσά σε λογαριασμό που έχει ανοίξει η Δημοκρατία του Αγίου Μαρίνου. Ο Άγιος Μαρίνος διαβιβάζει στην Επιτροπή τα στοιχεία του προς πίστωση λογαριασμού. Ο Άγιος Μαρίνος επιβαρύνεται με τα έξοδα διαχείρισης του λογαριασμού.

Άρθρο 3

Κατά την εφαρμογή του άρθρου 1 στοιχεία α) και β), εφαρμόζονται οι διατάξεις που περιλαμβάνονται στο προσάρτημα.

ΠΡΟΣΑΡΤΗΜΑ

Διοικητική διαδικασία που ακολουθείται κατά την εφαρμογή του άρθρου 1 στοιχεία α) και β)

1. Διεκπεραίωση των διατυπώσεων για τη θέση σε ελεύθερη κυκλοφορία στα εξουσιοδοτημένα τελωνεία.

Η παράδοση για την ελεύθερη κυκλοφορία των εμπορευμάτων που προορίζονται για τον Άγιο Μαρίνο, συνεπάγεται έκδοση, ανάλογα με την περίπτωση, ενός παραστατικού T2 SM ή T2L SM. Επίσης, οι εισαγωγικοί δασμοί καταλογίζονται στις προθεσμίες που προβλέπονται από τη σχετική κοινοτική ρύθμιση.

Για τις ανάγκες ελέγχου, σχολιάζονται επίσης καταλλήλως οι καταλογισθέντες δασμοί σε μητρώο που τηρεί ειδικά για το σκοπό αυτό το αρμόδιο τελωνείο, στο οποίο σημειώνονται όλες οι εισαγωγές με προορισμό τον Άγιο Μαρίνο με αναφορά στα εισαγόμενα εμπορεύματα, στην ημερομηνία αποδοχής της διασάφησης εισαγωγής, στα στοιχεία δασμολόγησης, στο ποσό των σχετικών δασμών, καθώς και στο χορηγούμενο παραστατικό T2 SM ή T2L SM.

Το τελωνείο αναφέρει, στο παραστατικό T2 SM ή T2L SM, την ημερομηνία λήξης των τριών μηνών από την ημερομηνία έκδοσης του εν λόγω παραστατικού για την επιστροφή, ανάλογα με την περίπτωση, του αντιτύπου αριθ. 5 του παραστατικού T2 SM ή του αντιγράφου του παραστατικού T2L SM, δεόντως θεωρημένου από τις αρχές του Αγίου Μαρίνου, στο τελωνείο έκδοσης.

2. Διεκπεραίωση των λογιστικών διατυπώσεων στα εξουσιοδοτημένα τελωνεία

Η καταχώρηση των εισαγωγικών δασμών στα λογιστικά βιβλία «Άγιος Μαρίνος» [λογιστικές εγγραφές ισοδύναμες με αυτές που προβλέπονται στο άρθρο 6 παράγραφος 3 στοιχείο α) του κανονισμού (ΕΚ, Ευρατόμ) αριθ. 1150/2000], πραγματοποιείται σύμφωνα με το εν λόγω άρθρο 6.

Σε περίπτωση που οι δασμοί που βεβαιώνονται και καλύπτονται από εγγύηση αμφισβητηθούν και ενδέχεται να υποστούν διακυμάνσεις κατόπιν των σημειωθεισών διαφορών, οι ιταλικές αρχές μπορούν να αποφασίσουν να μην προβούν στην καταχώριση στις εν λόγω λογιστικές εγγραφές «Άγιος Μαρίνος». Με αυτό το ενδεχόμενο, και καθόσον διάστημα δεν έχει τελειώσει η εθνική διαδικασία που συνδέεται με τη διοικητική ή/και δικαστική αντιμετώπιση, εκ μέρους των αρμοδίων αρχών, το ποσό των εισαγωγικών δασμών καταχωρίζεται στις ξεχωριστές λογιστικές εγγραφές «Άγιος Μαρίνος».

Κατά την έννοια της παρούσας παραγράφου, θεωρούνται «αρμόδιες αρχές»:

- για κάθε ζήτημα που αφορά την εφαρμογή των νομοθετικών, κανονιστικών ή διοικητικών διατάξεων στον τελωνειακό τομέα, οι διοικητικές ή δικαστικές αρχές του κράτους μέλους που προέβη στον εκτελωνισμό ή, ενδεχομένως, εκείνες των Ευρωπαϊκών Κοινοτήτων,

- για κάθε ζήτημα που σχετίζεται με τις διαδικαστικές διατάξεις (κοινοποίησης, προθεσμίας, κλπ.), οι διοικητικές ή δικαστικές αρχές του κράτους μέλους που προέβη στον εκτελωνισμό,

- για κάθε ζήτημα που συνδέεται με την εφαρμογή εκτελεστών μέτρων με σκοπό την αναγκαστική είσπραξη των απαιτήσεων, στο έδαφος του Αγίου Μαρίνου, οι δικαστικές αρχές της εν λόγω Δημοκρατίας.

3. Επιστροφή των δικαιολογητικών

Η επιστροφή των δικαιολογητικών εγγράφων στο τελωνείο έκδοσης, δεόντως θεωρημένων από τις αρχές του Αγίου Μαρίνου, εντός της προθεσμίας των τριών μηνών, η οποία αναφέρεται στο σημείο 1 τρίτο εδάφιο, επιτρέπει την εξόφληση της πράξης διαμετακόμισης.

Σε περίπτωση που το αντίτυπο αριθ. 5 του παραστατικού T2 SM ή το αντίγραφο του παραστατικού T2L SM δεν επιστρέψει στο τελωνείο έκδοσης εντός της καθορισμένης προθεσμίας, οι προαναφερόμενες καταχωρίσεις σχολιάζονται και γίνεται διόρθωση της αρχικής λογιστικής καταχώρισης. Στην περίπτωση αυτή, οι εισαγωγικοί δασμοί βεβαιώνονται ως ίδιοι πόροι της Κοινότητας και καταχωρίζονται στα λογιστικά βιβλία που προβλέπονται στο άρθρο 6 παράγραφος 3 στοιχείο α) του κανονισμού (ΕΚ, Ευρατόμ) αριθ. 1150/2000 ή, ενδεχομένως, στα ξεχωριστά λογιστικά βιβλία που προβλέπονται στο άρθρο 6 παράγραφος 3 στοιχείο β) του εν λόγω κανονισμού.

Αυτή η καταχώριση γίνεται με την επιφύλαξη των ενδεχόμενων διορθώσεων έπειτα από την περάτωση της διαδικασίας έρευνας που προβλέπεται στο πλαίσιο του καθεστώτος κοινοτικής διαμετακόμισης ή του αποτελέσματος των διαβημάτων που έχουν αρχίσει στο πλαίσιο της αμοιβαίας συνδρομής που προβλέπεται στην απόφαση αριθ. 3/92 της επιτροπής συνεργασίας ΕΕ-Αγίου Μαρίνου.

4. Εφαρμογή της ειδικής διαδικασίας στο πλαίσιο του καθεστώτος τελειοποίησης προς επανεξαγωγή και της προσωρινής εισαγωγής.

Η προαναφερόμενη διαδικασία εφαρμόζεται, τηρουμένων των αναλογιών, για τα παράγωγα προϊόντα ή για τα εμπορεύματα στη φυσική τους κατάσταση που διοχετεύονται στο εσωτερικό της επικράτειας του Αγίου Μαρίνου στο πλαίσιο του καθεστώτος τελειοποίησης προς επανεξαγωγή ή για τα εμπορεύματα για τα οποία γεννάται τελωνειακή οφειλή στο πλαίσιο του καθεστώτος προσωρινής εισαγωγής.

[1] ΕΕ L 84 της 28.3.2002, σσ. 43-52.

[2] ΕΕ L 84 της 28.2.2002, σ. 43.

[3] ΕΕ L 359 της 9.12.1992, σ. 14.

[4] ΕΕ L 253 της 7.10.2000, σ. 42.

[5] Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992 για τη θέσπιση του κοινοτικού τελωνειακού κώδικα, όπως τροποποιήθηκε επανειλημμένα. Ο κανονισμός (ΕΟΚ) αριθ. 2913/92 αντικαταστάθηκε από τον κανονισμό (ΕΚ) αριθ.° 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα (εκσυγχρονισμένος τελωνειακός κώδικας), σύμφωνα με τις λεπτομέρειες που προβλέπονται από το άρθρο 188 του κανονισμού (ΕΚ) αριθ. 450/2008.

[6] ΕΕ L 42 της 19.2.1993, σ. 29.

[7] ΕΕ L 42 της 19.02.1993, σ. 34.

[8] ΕΕ L 9 της 16.04.2002, σ. 23.

[9] Κανονισμός (ΕΚ, Ευρατόμ) αριθ. 1150/2000 του Συμβουλίου της 22ας Μαΐου 2000 για την εφαρμογή της απόφασης 2000/597/ΕΚ, Ευρατόμ για το σύστημα των ιδίων πόρων των Κοινοτήτων (ΕΕ L 130 της 31.5.2000, σ. 1).